 

**בבית הדין הצבאי המחוזי**

**במחוז שיפוטי דרום**

**בפני ההרכב: סא"ל טובי הארט – אב"ד**

 **רס"ן איאד ח'יר – שופט**

 **רס"ן יקיר דיגודקר - שופט**

**בעניין: התובע הצבאי (ע"י ב"כ, קמ"ש אביחי שמיר)**

**נגד**

**נאשם: ח/XXX סמל א' ג' (ע"י ב"כ, סרן ליאור פורת)**

**הכרעת-דין**

על פי הודאתו מורשע הנאשם בעבירה באמצעי תשלום, לפי סעיפים 40(ב)(2) ו-40(ג)(1) לחוק שירותי תשלום, התשע"ט – 2019, ובעבירה של התנהגות שאינה הולמת, לפי סעיף 130 לחוק השיפוט הצבאי, התשט"ו -1955, בהתאם לכתב האישום ולפרטים הנוספים.

* **ניתנה היום, י"ז באדר ב' התשפ"ד, 27.03.2024, והודעה בפומבי ובמעמד הצדדים.**

 **\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_**

 **שופט אב"ד שופט**





**בבית הדין הצבאי המחוזי**

**במחוז שיפוטי דרום**

**בפני ההרכב: אל"ם מאיר ויגיסר – אב"ד**

 **רס"ן אילן סמרוי – שופט**

 **סרן שחף בדיחי - שופטת**

**בעניין: התובע הצבאי (ע"י ב"כ, סגן דנה קוזניצקי)**

**נגד**

**נאשם: ח/XXX סמל א' ג' (ע"י ב"כ, סרן ליאור פורת)**

**גזר-דין**

הנאשם הורשע על פי הודאתו בעבירה באמצעי תשלום, לפי סעיפים 40(ב)(2) ו-40(ג)(1) לחוק שירותי תשלום התשע"ט – 2019 ובעבירה של התנהגות שאינה הולמת, לפי סעיף 130 לחוק השיפוט הצבאי, התשט"ו - 1955 בהתאם לכתב האישום ולפרטים נוספים.

ביום 20 באוקטובר 2023 וביום 29 באוקטובר 2023 ביצע הנאשם שבעה חיובים ונסיונות חיובים ב"אפל" בכרטיסי החיוב של שלושה חיילים אחרים ללא ידיעתם או הסכמתם. כל החיובים סורבו ולא בוצעו כל עסקאות. בעשותו זאת ובהיותו חייל בדרגת סמל התנהג גם באופן שאינו הולם את דרגתו ומעמדו בצבא.

ברקע ביצוע העבירות, מלחמת חרבות ברזל שנפתחה ביום 7 באוקטובר 2023 לאחר שמחבלי חמאס וארגוני טרור נוספים חדרו לשטח מדינת ישראל, תוך שהם פורצים את גדר הגבול, וכאשר חלקם חמושים היטב במגוון אמצעי לחימה. הם ביצעו מעשי זוועות, ובין היתר רצחו ופצעו אזרחים ישראלים רבים. עובר ליום 7 באוקטובר הוצבו שלושת הלוחמים בסיירת הנח"ל, שבכרטיסי האשראי שלהם נעשו ניסיונות החיוב במוצב XXX. ביום 14 באוקטובר 2023, הגיעו לוחמי הפלס"ר למוצב XXX על מנת לאייש את המוצב במקום לוחמי סיירת נח"ל, שהיה עליהם לעבור לבא"פ דרום. באותו המועד, אחסנו שלושת הלוחמים את ציודם האישי ואת כרטיסי החיוב שלהם בתוך מכולות ציוד נעולות במוצב XXX.

בבסיס הסדר הטיעון שהוצג בפנינו, עמדו מצד אחד הפגיעה החמורה בערכים של המשמעת הצבאית, יחסי האמון המובנים מטיבה ומטבעה של היחידה הצבאית שצריכים לשרור בין המשרתים יחד בשגרה ובוודאי בעת לחימה, הפגיעה ברכושם של אותם לוחמים ומנגד, הודאת הנאשם בהזדמנות הראשונה וקשיים ראייתיים משמעותיים. צוין כי ההסדר גובש לאחר שהתקיים גישור בתיק של מעורב אחר בפרשה.

אכן, מדובר במעשים חמורים הפוגעים בשורה של ערכים ובראשם הערך החברתי המוגן של איסור על גניבה וההגנה על קניינו של הזולת. קיימים גם ערכים צבאיים מובהקים ובהם ערכי הרעות והאמון שהם נר לרגליו של צה"ל. על חשיבותם של ערכי האמון והרעות בין חיילים בכלל ובין הלוחמים בפרט, ועל היותם הבסיס למוכנות הצבא והמסד לכשירותה של היחידה הצבאית, נפסק לאחרונה בעניינו של סמל סעידה (ע/1,2/24).

הנאשם גויס לשירות בחודש מרץ 2022 במסגרת מיעוטים מתנדבים, השלים טירונות חי"ר ואימון מתקדם במשך כשבעה חודשים ומאז משרת מזה כשנה וחמישה חודשים כלוחם בגדס"ר. מפורטות נסיבותיו המשפחתיות המורכבות.

עיינו בחוות הדעת שהוגשו בעניינו של הנאשם. עולה מהן כי הנאשם התנדב לשירות מתוך רצון לשרת את המדינה ולתרום למקום בו גדל. מפקדיו התרשמו מאופיו וממקצועיותו לאורך שירותו הצבאי וציינו כי הוא ממלא את תפקידו בצורה טובה מאוד ועומד במשימותיו. עוד צוין כי התנהגותו מעוררת הערכה, הן בפן המקצועי והן בפן החברתי.

לאור כל האמור, סברנו כי הסדר הטיעון משקף נכונה את האיזון בין האינטרסים השונים והוא ראוי לכיבוד, במיוחד נוכח הקשיים הראייתיים שפורטו.

**על הנאשם נגזרים, אפוא, העונשים הבאים:**

1. **שישים (60) ימי מאסר לריצוי בפועל, שיימנו החל מיום מעצרו.**
2. **שלושים (30) ימי מאסר לריצוי בדרך של עבודה צבאית. הנאשם יתייצב לתחילת ריצוי עונש העבודה הצבאית ביום 01.04.2024 עד השעה 10:00.**
3. **עונש מאסר מותנה בן חמישה (5) חודשים למשך שלוש (3) שנים לבל יעבור עבירה בה הורשע או כל עבירת רכוש. התנאי אינו חל לגבי עבירה של התנהגות שאינה הולמת.**
4. **הורדה לדרגת טוראי.**
* **ניתן היום, י"ז באדר ב' התשפ"ד, 27.03.2024, והודע בפומבי ובמעמד הצדדים.**

\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופט אב"ד שופטת

**העתק נכון מהמקור

ק' בית הדין**

**נערך על ידי: ס.ש**

**בתאריך: 08.04.2024**

**חתימת המגיה: סרן נועם בזיזה**